Apartheid die Afrikaner se Auschwitz - Boerebib
Apartheid die Afrikaner se Auschwitz
Die Afrikaner het homself van Afrika-uitwissing probeer bewaar deur middel van sy apartheid-stelsel. Daardeur kon verskillende rasse in hul eie grondgebied eiesoortig lewe. So beskryf Dr Verwoerd dié stelsel op 3 September 1948:
"In hul eie gebiede sal die nie-blanke rassegroepe op elke gebied volle geleentheid van ontwikkeling kry en sal hulle hul eie inrigtings en maatskaplike dienste kan ontwikkel, waardeur die kragte van die progressiewe nie-blankes tot eie volksopbou ingespan sal word. Daar sal die plek vir sy idealisme wees. Die naturel wat 'n regsgeleerde word, of wat 'n verpleegster, onderwyser of wat ook al word, kan daar in die eerste plek in sy eie gemeenskap diens gaan lewer. Sodra die naturel egter binne die grondgebied van die blanke gemeenskap kom, het hy daar nie politieke regte nie. Maar die omgekeerde is ook waar. As daar blankes sou wees wat in die naturellegebiede moet gaan om die naturel te help, sal hulle daar nie politieke regte hê nie."
'n Verdraaiing daarvan in die koers van "uitmoor van Swartes omdat hulle swart is", is ongelukkig deur 'n oorlogsugtige kabaal die wêreld oor versprei, omdat apartheid onversoenbaar is met hul anti-nasionale agenda.
Na die omverwerping van apartheid met die moord op dr. Verwoerd, is dit stelselmatig vervang met die gelykheidsideologie. Van gelykheid het HA Lunshof gesê:
"Een ding staan vas: vryheid en gelykheid gaan nooit saam nie. Wanneer jy mense dwing om almal gelyk te wees, dan moet jy hulle hul vry­heid ontneem. Wanneer jy mense ook maar net 'n greintjie vryheid toelaat, sal hulle altyd na ongelykheid streef, omdat dit die wese van die mens en die natuur is".
Gelykheid is 'n utopiese onwerklikheid, onversoenbaar met die skeppingsorde, bedoel om 'n wêreld-oorlog teweeg te bring. Dit vernietig eiesoortigheid. Nietemin is hierdie ideologie tans allerheilig, verhewe bo rede, belangriker as lewe of eiendom.
Die Afrikaner staan nou beskuldig as misdadiger vanwee sy historiese verwerping van gelykheid. Maar dit gaan verder – hy word ook beskuldig van allerlei wreedhede wat kwansuis sou voortspruit uit ongelykheid, waarvoor geen bewyse bestaan nie.
Deur konstante indoktrinasie dan, moet Blankes "skuld erken vir apartheid" sodat:
Fiktiewe "apartheidsmisdade" daardeur in die lewe geroep kan word
Hulle aanspreeklik gehou mag word daarvoor
In die konstante propaganda-veldtog teen die Afrikaner, word hy as 'n tipe Nazi-aggressor, en die Swarte as 'n tipe Joodse "slagoffer" uitgebeeld. Apartheid Suid-Afrika word uitgebeeld as 'n tipe Auschwitz waar "onskuldige nie-blankes in hul miljoene uitgewis bloot omdat hulle nie-blankes is". Dit is op hierdie valse beskuldiging dat die blanke homself moet veroordeel.
Wat egter afwesig is, is die "gaskamers", in Amerikaanse idioom, die "smoking gun", of dan in ons geval, "apartheidsmisdade."
Die vraag bly aan die ANC: Wat het ons verkeerd gedoen, en wat is jul bewyse?
Geen bewyse vir "apartheidsmisdade"
Indien "apartheidsmisdade" bestaan het en bewysbaar was, sou dit nie nodig wees om ons te dwing om onsself daaraan skuldig te bevind nie. Ons volk kon byvoorbeeld voor die Internasionale Strafhof gebring word. Die ANC bevestig sy gebrek aan standhoudende bewyse vir "apartheidsmisdade" daarin dat ons self daardie skuld moet erken.
Die "skole-eed" is 'n voorbeeld. Kinders moet "apartheidsmisdade" van kleins af as feit aanvaar. Dit sal nie verbaas as 'n beweging, "Verteenwoordigend van alle Blankes" in die lewe geroep word spesifiek om skuld te erken nie, trouens sulke pogings het al die lig gesien, en sal nie ophou nie.
'n Verdere bewys dat "apartheidsmisdade" 'n verbeeldingsvlug is, is dat aanvaarding van die ideologiese weergawe van die geskiedenis, voorgehou word as 'n saak van "moraliteit", geskei van objektiewe ondersoek. "It's not a matter of facts, but of morals", word gesê. Blankes moet dus skuld erken, sonder bewyse teen hulle, want dit is "moreel". Hoewel skuldontkenning tans net "immoreel" is, sal dit later onwettig word, sodat dit, soos "holocaust denial", gestraf kan word.
Die ganse eenwêreldplan is gefundeer op hierdie leuens, daarom moet waarheid strafbaar wees.
Restitusie – Konsentrasiekampe en Verskroeide Aarde-beleid
Wat die ware geskiedenis egter uitwys, is dat dit óns volk is wat ware onreg gely het.
Ten eerste van die Britte, wat 'n derde van ons volk, vrou en kind uitgemoor het, en met hul georganiseerde Verskroeide Aarde beleid, gepoog het om ons hele volk te verdelg. Sal die Britse regering ooit hul skoolkinders 'n eed oplê om die "onregte van die verlede teen die Boerevolk" te erken?
Ten tweede teen die Joods-geïnspireerde ANC wat ons land gesteel het, en werklike "misdade van apartheid" soos in die 2002 Rome Statuut "omskryf", daagliks teen die Afrikanervolk pleeg:
Onmenswaardige optrede soortgelyk aan misdade teen die mensdom (moord, verkragting, regstellende aksie, onteiening)
Gepleeg binne 'n "Geïnstitusionaliseerde regime van sistematiese onderdrukking en oorheersing" (slegs "histories benadeeldes" het "menseregte")
Deur een rassegroep teen 'n ander
Met die bedoeling om die regime te handhaaf
Om op te som: Waarop anders is die ANC regime gebou as vernietiging van die Afrikaner?
Wat ons volk toegedig word, is die ANC en die Britte (et al) aan skuldig. Hulle is misdadigers teen die skeppingsorde.
Gelykheidsideologie 'n misdaad teen die blanke
"Gelykheid" is 'n drogbeeld en die moderne mens moet homself kondisioneer om dit te glo. Dit is dus 'n geloof.
Die gelykheidsideologie is voortdurend in konflik met homself, en kan nie bestaan sonder dubbel standaarde nie. Die Jode byvoorbeeld, wat apartheid as "rassisme" brandmerk, is hulself uiters apart. Hulle verbied hul kinders om met nie-Jode te trou en hulle volk mag nie meng nie, maar waar dit bevraageken word, sê hulle dis "ter wille van diversiteit". Waar ons suiwer wil bly, is dit "rassisme".
Apartheid het nie dubbel standaarde nodig om te bestaan nie – dit gun ander dieselfde as vir jouself. Dit is realisties en eerlik; dit erken verskille en ongelykheid.
Apartheid is ook orde, in ooreenstemming met die skepping. Nelson Mandela moes dit erken. Hy sê: "…apartheid South Africa was over-governed and over-supervised" (1998 "State of the nation"-toespraak). In vergelyking met ANC se kwaliteit regering, is enigiets seker "over-governed and over-supervised", maar nietemin, hy moet erken – daar was orde.
Apartheid is regverdig teen alle rasse. Die Swartes onder apartheid, was nie verontreg (soos Blankes vandag)nie, en terselfdertyd is verseker dat die Blankes beskerm word. Hierdie belangrike gedagte het Dr. Verwoerd gehuldig; geregtigheid teenoor beide die Swarte en die Blanke. Hy sê in 1948:
"Dit is baie maklik om jou hele vraagstuk so te beredeneer en dit net te sien van die kant van die naturel, maar jy moet dit ook besien van die kant van die blankes vandag. Vir die toekoms is dit inderdaad nie die naturel wat bedreig word nie; dis die blanke wat bedreig word. Die blanke is eerder die persoon wat moet sê "my regte moet verdedig word."
Ongelukkig meet die anti-blanke wêreld geregtigheid aan hoe tevrede die nie-blanke is. Tot hy nie sy sin gekry het nie, het geregtigheid nie geskied nie. As die hele Blankedom hiervoor geoffer moet word, is dit regverdig.
Agter die oorlog teen apartheid skuil die antichris se eenwêreld agenda, en omdat geen grense van enige aard, veral tussen rasse en volke, met die eenwêreldplan kan strook nie, is apartheid op 30 November 1973 tot misdaad teen die mensdom verklaar per VN-konvensie.
In 'n seldsame helder oomblik van rede en reg, ondersteun menige lande nie hierdie besluit nie, bv die VSA. CC Ferguson Jnr verklaar: "We cannot accept that apartheid in this manner can be made a crime against humanity. Crimes against humanity are so grave in nature, that they must be meticulously elaborated, and strictly construed under existing international law."
Inderdaad. Apartheid kan nie 'n misdaad word, bloot omdat die wêreld dit graag so wil hê nie. Dit is 'n te ernstige saak om 'n volk van "so grave" 'n misdaad te beskuldig, wat nie "meticulously elaborated, and strictly construed", m.a.w. haarfyn omskryf is nie.
Vandag egter, word ons toegegooi onder valse beskuldigings hieroor.
Ken 'n boom aan sy vrugte
Douglas Reed beskryf wat hy noem die "Onaanvaarbare Waarheid" van Suid-Afrika, naamlik dat die feite bewys dat met apartheid, daar vrede, voorspoed en geregtigheid is vir al die rassegroepe.
"…that the country, with such a conglomerate of diverse racial groups, has succeeded in enabling them to live alongside each other in fair harmony, progressively improving their separate lots, acknowledging and respecting their differentiation, and forging economically ahead until it has become economically the strongest and most stable state in Africa, is a considerable achievement by any standards. This is the Unacceptable Truth about South-Africa…Apartheid is in fact what all parties concerned desire: the preservation of national, racial and linguistic identities".
Hoe vergelyk bogenoemde met die wrang vrugte van die Nuwe Suid-Afrika?
Die waarheid oor wat die Blanke werklik met apartheid beoog en vermag het nie, soos dat onder Verwoerd nie-blanke inkomste met 5,3% p.a. gestyg het, teen die 3,9% van Blankes, dat Blankes verbied was om in die tuislande besigheid te doen want voorspoed daar moes alles die Swarte toekom, ens., word nie deur swart leiers aan hul mense vertel nie. Mandela, Mbeki, Zuma ens. is, nes FW de Klerk, marionette en verraaiers wat hul eie mense, offer aan die kabaal, t.w.v. tydelike internasionale populariteit.
Anders as die ANC se "redistribution of wealth", wat eintlik "redistribution of poverty" is, was daar tydens apartheid werklike ontwikkeling en vryheid vir die nie-blanke moontlik. Daar was ontferming vir sy welstand en toekoms.
Geen vrede sonder apartheid
Sonder apartheid kan ons volk nie bestaan nie, soos hulle nie sonder die laer by Bloedrivier kon oorleef nie, en ons vyand weet dit. Daarom val hulle al vir jare die laer self aan, nie bloot die persone binne-in nie.
Wat die vyande van apartheid te wil hê, is wêreld-oorlog, d.m.v. gedwonge integrasie. Dit is wat ons wil verhoed, soos dr. Verwoerd verduidelik:
"Die vraag van oorlog en van vrede is vir ander lande niks ernstiger nie as vir Suid-Afrika; die probleem is om 'n oplossing te vind vir die moontlike botsing van wit en swart. In die ander lande van die wêreld waar daar ook 'n strewe na apartheid is - soms net apartheid tussen wit en wit van verskillende nasies, bv. waar die huidige Opposisie se vorige bondgenoot Rusland, ontevrede was met miljoene mense van net 'n ander blanke nasie binne sy grense - dan soek hulle na apartheid deur hulle weg te drywe met die swaard. Dan moet bloed en ellende die weg baan om apartheid te bereik. In Palestina waar die Jood en Arabier teenoor mekaar staan, en vir apartheid staan, doen hulle dit hoofsaaklik in die sin dat elkeen van die twee partye die hele land vir homself wil hê. Ons daarenteen is bereid dat die nie-blankes in Suid-Afrika ook vir hulself ontwik­kelingskanse moet kry. Ons gun hulle 'n deel van die land. Ons wil apartheid nie teweegbring met die swaard nie, maar met die goed­hartige hulp van die blankes wat in die land is. Bring dan tog nie onder die verdenking, ook nie van die buitewêreld waar daar reeds soveel moeilikheid is nie, onder die verdenking van hierdie mense (die naturelle) self, die beleid van apartheid asof dit een is van verdrukking, terwyl dit 'n beleid is wat soek na reg en geregtigheid vir almal."
As ons volk sou skuld erken op fiktiewe "apartheidsmisdade", sal ons toekoms soos die van die Duitse volk na W.O. II lyk. Dit is die hele plan met ons.
Ons weier dus om enige skuld te erken vir kwansuise historiese misdade teen die nie-blankes of enige ander volk.
Waarvoor ons wel skuld bely, is dat ons soos die wêreld wou wees, onheilig buite die laer en buite apartheid. Daaroor alleen wil ons skuld bely, teenoor God wat ons volk in aansyn geroep het, wie die wêreld nie ken nie, en derhalwe ons ook nie ken.
Maar ons is nou buitekant, beneweld in 'n tipe doodse slaap. Wat ons geloof betref, is ons feitlik stokblind, 'n verlore seun. Mag daar inkeer kom, en mag die Here nie laat vaar die werke van sy hande hier nie. Mag die Boer, op die regte tyd, vernuwe word, van nuuts af weer sterk word, en van nuuts af weer stry. Of ons einde dan sal wees soos dié van Gideon teen die Midianiete, of soos dié van Simson teen die Filistyne, sal net die tyd leer.